[pic] | KOMISIJA EVROPSKIH SKUPNOSTI |

Bruselj, 26.10.2009

COM(2009) 573 konč.

POROČILO KOMISIJE EVROPSKEMU PARLAMENTU

27. letno poročilo o protidampinških, protisubvencijskih in zaščitnih ukrepih Skupnosti (2008) [SEC(2009)1413]

POROČILO KOMISIJE EVROPSKEMU PARLAMENTU

27. letno poročilo o protidampinških, protisubvencijskih in zaščitnih ukrepih Skupnosti (2008)

Uvod

Poročilo za leto 2008 se predloži Evropskemu parlamentu na podlagi njegove resolucije z dne 16. decembra 1981 o protidampinških ukrepih Skupnosti in poročila njegovega Odbora za industrijo, zunanjo trgovino, raziskave in energetiko.

Poročilo povzema najpomembnejše dogodke v letu 2008 in je tako kot prejšnja leta dopolnjeno s podrobnejšim delovnim dokumentom služb Komisije ter podrobnimi prilogami. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi v obeh dokumentih enaki.

To poročilo in celotni delovni dokument sta dostopna tudi javnosti, in sicer na: http://ec.europa.eu/trade/issues/respectrules/anti_dumping/legis/index_en.htm

1. PREGLED ZAKONODAJE

Protidampinške, protisubvencijske in zaščitne preiskave se izvajajo na podlagi uredb Sveta. Pregled obstoječe zakonodaje je vključen v delovni dokument. Osnovna protidampinška in protisubvencijska besedila se v nadaljevanju imenujejo „osnovne uredbe“.

2. Osnovni pojmi

Poglavje 2 delovnega dokumenta je pregled terminologije in postopkov, ki se uporabljajo v pregledih ITZ.

3. pregled ITZ − začetek razmisleka

Začetek leta 2008 je komisar za trgovino sklenil, da je potreben razmislek za uskladitev pogledov glede nadaljevanja pregleda instrumentov trgovinske zaščite („postopek zelene knjige“). Pomemben pogoj za izboljšanje sistema trgovinske zaščite je večji konsenz med vsemi zainteresiranimi stranmi glede uporabe instrumentov trgovinske zaščite. Takšnega konsenza zaenkrat še ni, ne v industriji ne v Evropskem svetu in tudi ne v Evropskem parlamentu.

4. Status tržnega gospodarstva za celotno državo (STG)

Za namene protidampinških preiskav se lahko državi kot celoti podeli status tržnega gospodarstva, če izpolnjuje pet meril, ki so podrobno določena v delovnem dokumentu, priloženem k temu poročilu.

V letu 2008 so službe Komisije nadaljevale s pregledom zahtevkov za pridobitev statusa tržnega gospodarstva za celotno državo (STG), ki so jih vložile Kitajska, Vietnam, Armenija, Kazahstan in Mongolija. Vseh pet držav je v letu 2008 predložilo dodatne informacije v podporo svojim zahtevkom.

Zadevne države so glede napredka v različnih fazah in isto velja tudi za ocene zahtevkov za STG.

Poleg številnih dvostranskih srečanj z zadevnimi državami, je aprila 2008 s Kitajsko potekalo osmo srečanje delovne skupine za STG. Pripravljeno je bilo izčrpno predhodno poročilo, iz katerega je bil razviden napredek, vendar tudi nekatere pomanjkljivosti. O poročilu so države članice razpravljale septembra 2008 in ga soglasno podprle. V letu 2009 se bo nadaljevalo tesno sodelovanje s Kitajsko.

Delo v zvezi s pripravo in vsebino naslednjega predhodnega poročila o oceni za Vietnam se je začelo konec leta 2008. Predvidoma bodo o poročilu države članice razpravljale konec prve polovice leta 2009. Oktobra 2008 je potekalo zasedanje Sveta Kazakhstan – EU, na katerem so razpravljali o STG. Komisija je bila pripravljena na izvedbo dodatne preveritvene misije v Mongoliji jeseni 2008. Vendar je bila ta misija zaradi odločitve mongolske vlade preložena. Glede zahtevka Armenije je bila narejena podrobna analiza informacij, ki jih je predložila armenska vlada, in informacij iz drugih virov.

5. POOBLAščENEC ZA ZASLIšANJE

Leto 2008 je bilo prvo polno leto dejavnosti pooblaščenca za zaslišanje GD TRADE, ki je nastopil funkcijo aprila 2007. Pooblaščenec za zaslišanje upravno spada pod generalnega direktorja GD Trade, vendar deluje neodvisno. Poroča generalnemu direktorju.

Njegova glavna naloga je zagotavljanje izvrševanja vseh pravic obrambe v trgovinskih postopkih pred Evropsko komisijo. Pooblaščenec za zaslišanje po potrebi prav tako svetuje generalnemu direktorju GD Trade v zvezi z ustreznostjo postopka in dobrim upravljanjem ter z različnimi vprašanji, ki se pojavijo v trgovinskih postopkih,

Leta 2008 je pooblaščenec za zaslišanje prejel 19 zahtevkov za zaslišanje v zvezi z 11 protidampinškimi postopki (vključno z eno zavezo) ter izvedel 16 zaslišanj. Pooblaščenec za zaslišanje je prav tako vodil dve izmenjavi nasprotujočih si mnenj, na katerih so zainteresirane strani, vključno z industrijo Skupnosti, proizvajalci izvozniki in uvozniki, lahko predstavile svoja stališča.

Zdi se, da se zainteresirane strani najpogosteje obrnejo na pooblaščenca za zaslišanje zaradi podrobnejše razlage zavrnitve zahtevkov/argumentov, drugi vzroki za kontaktiranje pooblaščenca za zaslišanje pa so med drugim kakovost nezaupne dokumentacije, obseg izdelka, nesodelovanje, sklepi glede TGO/IO ter argumenti v zvezi s škodo in interesom Skupnosti.

Dodatne podrobnosti v zvezi z zaslišanji in srečanji, vključno z glavnimi obravnavanimi vprašanji, so na voljo v delovnem dokumentu, priloženem k letnemu poročilu.

6. Informiranje in komunikacija/Dvostranski stiki

Bila je ustanovljena Služba za pomoč malim in srednjim podjetjem (MSP) pri trgovinski zaščiti zaradi zapletenosti postopkov ITZ, zlasti za MSP zaradi njihove majhnosti in razdrobljenosti. Služba je pristojna za obravnavanje splošnih in posebnih vprašanj ter težav v zvezi z ITZ, s katerimi se spoprijemajo MSP. Del spletišča za ITZ je namenjen MSP in vsebuje povezavo do službe za pomoč malim in srednjim podjetjem pri trgovinski zaščiti.

Leta 2008 so bili na te kontaktne točke naslovljeni številni zahtevki za informacije, ki so bili takoj obravnavani. Zahtevki so zadevali tako postopke ITZ kot njihovo vsebino.

Organizirani so bili številni seminarji za tretje države o vprašanjih ITZ, med drugim z Indonezijo, Srbijo, Jordanijo, Ukrajino, Svetom za sodelovanje v Zalivu, Albanijo in Libanonom. Poleg tega je bila v Indiji organizirana okrogla miza o subvencijskih vprašanjih.

7. Pregled protidampinških, protisubvencijskih in zaščitnih preiskav ter ukrepov

7.1. Splošno

Konec leta 2008 je Skupnost uvedla 128 protidampinških (glej Prilogo O) in 8 protisubvencijskih ukrepov (glej Prilogo P).

Leta 2008 so bili protidampinški in protisubvencijski ukrepi uvedeni za 0, 6 % celotnega uvoza v Skupnost.

Podrobnosti v zvezi s tem so navedene v delovnem dokumentu, priloženemu temu poročilu. Sklici na priloge delovnega dokumenta so navedeni ob naslovih.

7.2. Nove preiskave (glej priloge A do E in Prilogo N)

Leta 2008 je bilo uvedenih 20 preiskav[1]. Začasne dajatve so bile uvedene v 5 postopkih, dokončne dajatve so bile uvedene v 16 primerih. Trije postopki so se zaključili brez uvedbe ukrepov. V dveh primerih so protidampinški ukrepi po petih letih samodejno prenehali veljati.

7.3. Preiskave v zvezi s pregledom

Preiskave v zvezi s pregledom še vedno pomenijo velik del dejavnosti služb ITZ. V obdobju 2004−2008 so predstavljali 62 % vseh uvedenih preiskav. Preglednica 2 v delovnem dokumentu vsebuje statistične informacije za obdobje 2004-2008.

7.3.1. Pregledi zaradi izteka ukrepov (glej Prilogo F)

Člen 11(2) in člen 18 osnovnih uredb določata, da ukrepi po petih letih prenehajo veljati, razen če pregled izteka veljavnosti pokaže, da bi se morali ohraniti v svoji izvorni obliki.

Leta 2008 je bilo začetih 7 preiskav zaradi izteka ukrepov. Pri 9 preiskavah je bilo sklenjeno, da je treba veljavnost dajatev podaljšati še za 5 let. 5 pregledov je bilo zaključenih z iztekom ukrepov.

7.3.2. Vmesni pregledi (glej Prilogo G)

Člen 11(3) in člen 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode.

Leta 2008 je bilo uvedenih skupno 13 vmesnih pregledov, 20 vmesnih pregledov je bilo zaključenih s potrditvijo ali spremembo dajatve. Šest pregledov je bilo zaključenih z iztekom ukrepov.

7.3.3. „Drugi“ vmesni pregledi (glej Prilogo H)

Leta 2008 so bili zaključeni številni drugi pregledi, ki niso v skladu s členom 11(3) ali členom 19 osnovnih uredb ali za katere v Uradnem listu ni bilo objavljeno obvestilo o začetku.

Trinajst takšnih pregledov je bilo v letu 2008 zaključenih s potrditvijo ali spremembo ukrepov, v enem primeru pa so ukrepi nehali veljati. Ti med drugim zadevajo zlasti nadzor zavez, ukrepov, uvedenih s postopki STO za reševanje sporov,opustitev ukrepov itd.

7.3.4. Pregledi zaradi novega izvoznika (glej Prilogo I)

Člen 11(4) in člen 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v Skupnost izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo.

Leta 2008 se je začel en pregled zaradi novih izvoznikov.

7.3.5. Absorpcijske preiskave (glej Prilogo J)

Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v Skupnost niso zadostno spremenile ali sploh ne, se lahko uvede pregled za „ugotovitev absorpcije dajatve“, da se prouči, ali so ukrepi vplivali na zgoraj navedene cene. Da se upoštevajo nižje izvozne cene, se lahko stopnje dampinga na novo izračunajo, dajatev pa poveča. Člen 12 in člen 19(3) osnovnih uredb predvidevata možnost pregleda za „ugotavljanje absorpcije dajatve“.

V letu 2008 se ni začela ne zaključila nobena absorpcijska preiskava.

7.3.6. Preiskave o izogibanju (glej Prilogo K)

Člena 13 in 23 osnovnih uredb predvidevata možnost ponovne preiskave, če obstajajo dokazi o izogibanju ukrepom.

Leta 2008 se je začela ena takšna preiskava. Ena preiskava o izogibanju se je zaključila z razširitvijo dajatve, ena pa brez razširitve dajatve.

7.4. Zaščitne preiskave (glej Prilogo L)

V letu 2008 v Skupnosti ni bilo dejavnosti na področju zaščitnih preiskav.

8. Izvajanje protidampinških/protisubvencijskih ukrepov

8.1. Spremljanje ukrepov

Spremljanje veljavnih ukrepov je bilo osredotočeno na štiri glavna področja: (1) preprečevanje goljufije, (2) nadzorovanje trgovinskih tokov in razvoja trga, (3) izboljšanje učinkovitost s primernimi instrumenti in (4) odgovor na nepravilno ravnanje. Te dejavnosti so službam IZT omogočile, da so bolj dinamično in se ne zadovoljijo zgolj z odzivanjem.

8.2. Spremljanje zavez (glej prilogi M in Q)

Spremljanje zavez je del izvedbenega postopka, saj so zaveze del protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja.

V začetku leta 2008 je bilo veljavnih 38 zavez. Leta 2008 je prišlo do naslednjih sprememb v portfelju zavez: zaveze 3 družb so se zaključile, 11 ponudb za zaveze pa je bilo sprejetih. To pomeni, da je bilo konec leta 2008 vseh veljavnih zavez 46.

9. Vračila (glej prilogo U)

Člen 11(8) in 21(1) osnovnih uredb uvoznikom omogočata, da zahtevajo povračilo ustreznih pobranih dajatev, če dokažejo, da je bila stopnja dampinga/subvencioniranja, na podlagi katere se je plačevala dajatev, odpravljena ali zmanjšana na stopnjo, ki je nižja od stopnje veljavne dajatve.

Leta 2008 je bilo vloženih 25 novih zahtevkov za povračilo, ki pokrivajo 55 vlog. Zaključenih je bilo 9 primerov, odobreno ni bilo nobeno delno ali polno vračilo, 3 zahtevki za vračilo so bili zavrnjeni, 6 pa umaknjenih.

10. Sodni nadzor: odločitve sodišča evropskih skupnosti / sodišča prve stopnje

Leta 2008 sta Sodišče Evropskih skupnosti in Sodišče prve stopnje razsodila v skupaj 8 postopkih s področja protidampinških oziroma protisubvencijskih ukrepov. V teku leta sta skupaj izdala tudi 10 sklepov v zvezi s protidampinškimi in protisubvencijskimi zadevami. Podrobna vsebina nekaterih sodb je na voljo v delovnem dokumentu.

Leta 2008 je bilo vloženih 16 novih zadev, 10 pri Sodišču prve stopnje in 6 pri Sodišču Evropskih skupnosti.

Seznam protidampinških/protisubvencijskih zadev pred Sodiščem prve stopnje in Sodiščem Evropskih skupnosti, ki konec leta 2008 še niso bile rešene, je na voljo v Prilogi S k delovnemu dokumentu.

11. Dejavnosti v okviru Svetovne trgovinske organizacije (STO)

11.1. Reševanje sporov na področju protidampinških, protisubvencijskih in zaščitnih ukrepov

Reševanje sporov na področju protidampinških, protisubvencijskih in zaščitnih ukrepov STO določa strog postopek za reševanje sporov med članicami STO glede izvajanja sporazumov STO.

Januarja 2008 je STO sprejela poročilo, ki ga je leta 2007 pripravil svet STO v zvezi z zadevo Norveške, ki je spodbijala protidampinške ukrepe EU v zvezi z lososom. EU je leta 2008 sprejela ukrepe za izvajanje ugotovitev poročila.

Decembra 2008 je Indija vložila zahtevek pri STO za posvetovanje z EU v zvezi s protidampinškimi in protisubvencijskimi ukrepi, ki veljajo za polietilen tereftalat (PET).

Dodatne podrobnosti v zvezi s temi zadevami so na voljo v priloženem delovnem dokumentu.

11.2. Druge dejavnosti STO

V prvi polovici leta 2008 se je sestala pogajalska skupina „Pravila“ razvojne agende iz Dohe in razpravljala o prvem osnutku besedila predsednika, ki je bil razposlan novembra 2007. Večina članic STO, vključno z EU, je poudarila, da besedilo ni uravnoteženo. To je veljalo zlasti za osnutek besedil na področju protidampinga in subvencioniranja ribištva. Mnogi so predsednika pozvali k čimprejšnjemu oblikovanju novega, bolj uravnoteženega besedila. Dejavnosti so se končale z ministrsko konferenco pozno julija. Vendar na tej konferenci niso posebej razpravljali o pravilih.

Hkrati so službe Komisije še naprej sodelovale pri rednem delu odborov za protidampinške, subvencijske in izravnalne ter zaščitne ukrepe. Odbori so se sestali dvakrat na rednih sejah, da bi pregledali notifikacije in razpravljali o vprašanjih posebnega interesa. V Odboru za protidampinške ukrepe so se dogovorili o novi skupni obliki polletnega poročila o protidampinških ukrepih. Glede subvencijskih vprašanj so v Odboru za subvencijske ukrepe razpravljali o novi in popolni notifikaciji subvencij ES iz leta 2007, pri čemer so člani prejeli številne odgovore na svoja vprašanja.

12. Sklep

Število novih primerov se je v primerjavi s prejšnjim letom v letu 2008 močno povečalo, kot se je povečalo tudi število uvedenih ukrepov. Vendar se je zelo znižalo število preiskav, ki so se končale brez uvedbe ukrepov, kot tudi število uvedenih začasnih ukrepov. Pri pregledih se je dejavnost na splošno zmanjšala, zaradi česar je število zaključenih ali končanih pregledov v primerjavi z letom 2007 upadlo.

V zvezi z zeleno knjigo je v letu 2008 prevladalo mnenje, da je potrebno več časa za razmislek, da se poveča konsenz glede delovanja instrumentov trgovinske zaščite.

Službe za instrumente trgovinske zaščite so v letu 2008 nadaljevale izvajanje preiskav po najvišjih standardih. Tako so zagotavljale, da se v postopku upoštevajo pravice vseh strani. Leto 2008 je bilo prvo polno leto dejavnosti pooblaščenca za zaslišanje. Službe za instrumente trgovinske zaščite so s seminarji za različne zainteresirane strani in organe tretjih držav zagotavljale tudi boljšo ozaveščenost in razumevanje številnih vprašanj s tega področja.

[1] Preglednica 1 v delovnemu dokumentu vsebuje statistične informacije o novih preiskavah za obdobje 2003–2007, ki so bile izvedene v skladu z določbami členov 5 in 10 osnovnih uredb.